送張安撫
作者：項安世
朝代：宋

paragraphs: 蓬萊太守厭期會，歸結琳宮香火緣。
路旁送者誰最切，之子佩衿青可憐。
子兮請自曩時說，芹館就荒三十年。
邇來窮悴更堪說，舍下鞠草厨無烟。
市門小兒有虛籍，校官弟子無鳴絃。
向來一辱聲掃地，倒九江水誰爲湔。
守家故是補天手，斷鰲四足承高圓。
小却盛之鑑湖上，施設次第看後先。
下車百廢未及舉，冕服釋菜供聖賢。
願從博士聽講說，歛容就席毋敢專。
邦人始識蠹簡重，士子稍作青灰然。
迂生欲舉折洗事，衆膽傍碎公加鞭。
合八縣士一戰霸，百川之水皆東沿。
鵠袍如山聲不震，秦望却立回清妍。
紫衣金带朱兩轓，牙旗戟纛來翩翩。
魯侯色笑有深愛，南公歎息無前傳。
翠裯已覺夏室清，棐几更與秋窗便。
日輸月給輩相望，餼牽竭矣公愈堅。
坐令學者飽虀飯，不待先生求酒錢。
風聲汎汎鄒魯上，意向往往嬴劉前。
子兮如此衿佩何，半渡欲濟收吾船。
季鷹家人故難料，歸興忽動秋風邊。
若人固自泰山雨，詎肯作我稽山泉。
轅高轍駛不可駐，哦以七字成長篇。
庶幾太史聞我語，邂逅可作泮水編。